钦定古今图书集成/明伦汇编/氏族典/第056卷 > 徐文盛
## 钦定古今图书集成/明伦汇编/氏族典/第056卷 > 徐文盛

按《梁书徐文盛传》，“文盛字道茂，彭城人也。世仕魏为
将。父庆之，天监初率千馀人自北归款，未至道卒。文
盛仍统其众，稍立功绩，高祖甚优宠之。大同末，以为
持节、督宁州刺史。太清二年，闻国难来赴，世祖嘉之，
以为持节、散骑常侍、左卫将军、督梁南秦沙东益巴
北巴六州诸军事、仁威将军、秦州刺史，授以东讨之”
略，督众至武昌，遇侯景将任约，文盛击于贝矶，约大
败。文盛妻石氏先在建业，至是景载以还之。文盛深
德景，遂密通信使，都无战心。会景密遣骑从间道袭
陷郢州，军大溃，奔还荆州，世祖仍以为城北面都督。
又聚赃污甚多，乃以下狱，遂死狱中。